Frode Sørensen (S), 2001-01-25:
Frihed 2000, Venstre og De Konservative har fremsat beslutningsforslag nr. B 71, der opfordrer regeringen til at fremsætte de nødvendige lovforslag og foretage de fornødne ændringer i bekendtgørelser, cirkulærer og andre administrative forskrifter, der sikrer, at danske eliteidrætsudøvere kan oprette en TeamDanmark-konto med det formål at skabe rimelige skatteforhold for denne gruppe.
Eliteidrætsudøverne skal kunne indsætte pengepræmier på TeamDanmark-kontoen uden beskatning med det formål, at de kan benyttes til at finansiere eksempelvis træningsophold og indkøb af redskaber.
Hensigten er, at idrætsudøveren skal kunne fortage en skattemæssig udjævning mellem gode og dårlige idrætsår.
Lignende ordninger har været debatteret ved flere lejligheder, bl.a. i forbindelse med de såkaldte præmiekontoordninger, som bortfaldt som følge af, at de eksisterede på ulovhjemlet grundlag.
Regeringen er enig med forslagsstillerne i, at den brede, folkelige idræt er til gavn for samfundet, ligesom der er gode kulturpolitiske argumenter for, at eliteidrætten støttes, så der skabes gode, internationale resultater af danske idrætsudøvere.
Danmark skal vise flaget i udlandet på bedste vis, og i regeringen finder vi det vigtigt at signalere over for omverdenen, at vi i Danmark også er med på det idrætsmæssige plan.
Eliteidrætten er en væsentlig og synlig del af idrætskulturen, og finansieringen bør fortsat være et samspil
mellem staten, kommunerne, idrætten selv og erhvervslivet.
Regeringen er imidlertid ikke enig i, at støtten skal ske ved skattemæssigt at begunstige eliteidrætsudøverne.
Jo flere særordninger, vi får for forskellige grupper, desto mere kompliceret bliver den skattelovgivning, som vi vist godt kan blive enige om i forvejen er rimelig indviklet.
Det er regeringens klare holdning, at alle skattepligtige som udgangspunkt bør være undergivet samme regler.
Særregler i form af eksempelvis særlige skattefritagelsesbestemmelser eller særlige fradrag bør undgås.
Indførelse af en særlig skattebegunstigende regel for eliteidrætsudøvere vil give anledning til, at andre grupper af skatteydere med større eller mindre ret vil mene, at de er berettiget til tilsvarende regler.
Forslagsstillerne anfører, at det er problematisk for idrætsudøverne, at de ikke har mulighed for at foretage en skattemæssig udjævning af den idrætsmæssige indtægt med deraf følgende forøget beskatning.
Til dette har jeg at sige, at svingende indtægter jo ikke er noget, kun eliteidrætsudøvere oplever.
Der er mange andre grupper, hvis indtægtsforhold gør, at de har svingende indtægter i forskellige indkomstår.
Eliteidrætsudøvernes indsats nyder og respekterer vi alle, men regeringen mener, at støtten til idrætsudøverne, som det sker i dag, skal foregå gennem forskellige tilskud.
Sagt på en anden måde er det regeringens holdning, at eliteidrætten fortsat skal finansieres over udgiftssiden og ikke indtægtssiden.
Jeg er ikke enig med forslagsstillerne i, at samfundet ikke vil støtte eliteidrætten, når der svedes i træningslokalerne, eller mens vi jubler, når medaljen hænges om halsen. Jeg er således af den opfattelse, at danske eliteidrætsudøvere har udmærkede vilkår i Danmark.
Sporten og herunder eliteidrætten støttes i dag gennem omfattende tilskud.
Der var i år 2000 budgetteret med, at alene Team Danmark skulle have godt og vel 67 mio. kr. i direkte tilskud fra tipsmidlerne.